AOT บวกเกือบ 3% รับยอดนักท่องเที่ยวโตสนั่น โบรกฯ เคาะเป้า 83 บ.
AOT บวกเกือบ 3% รับยอดนักท่องเที่ยวโตสนั่น โบรกฯ เคาะเป้า 83 บ. ล่าสุด ณ เวลา 12.13 น. อยู่ที่ 64.75 บาท บวก 1.75 บาท หรือ 2.78% สูงสุดที่ 64.75 บาท ต่ำสุดที่ 63 บาท ด้วยมูลค่าซื้อขาย 596.44 ล้านบาท
2 ก.ค. 2561

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ล่าสุด ณ เวลา 12.13 น. อยู่ที่ 64.75 บาท บวก 1.75 บาท หรือ 2.78% สูงสุดที่ 64.75 บาท ต่ำสุดที่ 63 บาท ด้วยมูลค่าซื้อขาย 596.44 ล้านบาท

ทั้งนี้ ราคาหุ้น AOT ปรับตัวเพิ่มขึ้น หลังบริษัทเปิดเผยว่า ในนรอบ 8 เดือนของปี 60/61 (ต.ค. 60- พ.ค.61) เมื่อเทียบกับช่วงเดียวกันของปีก่อนมีผู้โดยสารใช้บริการท่าอากาศยาน 6 แห่งของบริษัท จำนวน 95,536,222 คน เพิ่มขึ้น 9.88% ส่วนเที่ยวบินมีจำนวน 585,423 เที่ยวบิน เพิ่มขึ้น 6.17%
ด้าน บล.ไอร่า ระบุในบทวิเคราะห์ ให้ราคาเป้าหมาย AOT ที่ 83 บาท โดย AOT ได้รับประโยชน์จากจำนวนนักท่องเที่ยวที่เพิ่มขึ้นต่อเนื่อง โดยเฉพาะนักท่องเที่ยวจีน อย่างไรก็ตามถึงแม้กำลังการให้บริการจะเต็มที่แล้ว หลังการขยายสนามบินสุวรรณภูมิที่ล่าช้า (คาดทยอยเสร็จปี 63 – 65) แต่ปริมาณผู้โดยสารยังสามารถเพิ่มได้ จากการปรับตัวของสายการบิน ที่หันมาใช้เครื่องบินขนาดใหญ่ขึ้น รวมถึงการใช้ประโยชน์จาก Slot ในช่วง Off-Peak และคาดในระยะสั้นยังมี Upside จากการประมูลสัมปทานพื้นที่ Duty Free ฉบับใหม่ คาดได้ข้อสรุปในปีนี้
สำหรับการเติบโตนักท่องเที่ยวจีน (สัดส่วนประมาณ 30%ของจำนวนนักท่องเที่ยวที่เดินทางเข้าไทย) ยังคงมีความแข็งแกร่งในระยะยาว จากการเติบโตของชนชั้นกลางในจีน หนุนให้ชาวจีนนิยมท่องเที่ยวต่างประเทศ ซึ่งยังเป็นโอกาสอีกมาก เมื่อพิจารณาจากชาวจีนที่มี Passport ปัจจุบันมีสัดส่วนต่ำ เพียง 8.9% ของประชากร ขณะที่ไทยเป็นปลายทางท่องเที่ยวอันดับ 1 ของชาวจีน
โดยประสิทธิภาพของทรัพย์สิน/เงินลงทุน มีแนวโน้มเพิ่มขึ้นในระยะยาว จากโครงการรถไฟความเร็วสูงเชื่อม 3 สนามบิน (สุวรรณภูมิ ดอนเมือง และอู่ตะเภา)  และแผนการเข้าบริหารสนามบินภูมิภาค ซึ่งใช้เงินลงทุนต่ำ แต่จะสามารถช่วยลดความแออัดของสนามบินหลัก